Page:Ludus Coventriae (1841).djvu/326

 Becawse thou dost oure lawys breke, I trowe thou art aferd of oure talkyng. Annas. Nay, he is not aferde, but of a fals wyle,  Becawse we xuld not hym acuse; If that he answerd ȝow ontylle,   He knowyth he kan not hymself excuse. Rex Herowde. What? spek I say, thou foulyng, evyl mot thou fare! Loke up, the devyl mote the cheke! Seres, bete his body with scorges bare,  And asay to make hym for to speke! Primus Judæus. It xal be do withoutyn teryeng, —  Come on, thou tretour, evyl mot thou the! Whylt thou not speke onto oure kyng? A new lesson we xal lere the! Here thei pulle of Jhesus clothis, and betyn hym with whyppys.

Secundus Judæus. Jhesus, thi bonys we xal not breke,  But we xal make the to skyppe! Thou hast lost thi tonge, thou mayst not speke,  Thou xalt asay now of this whippe. Tertius Judæus. Serys, take these whyppys in ȝour honde,  And spare not whyl thei last; And bete this tretoure that here doth stonde,   I trowe that he wyl speke in hast. And qwhan thei han betyn hym tyl he is alle blody, than the Herownd seyth,

Sees, seres, I comawnde ȝou be name of the devyl of helle! Jhesus, thynkyst this good game? Thou art strong, to suffyr schame, Thou haddyst levyr be betyn lame, Than thi defawtys for to telle.